text: 6-årig med livsvigtig pumpe
  26 juni 2016 kl. 10.35
  Dramatisk stigning i antallet af børn med diabetes. Pædagog fra Esbjerg udgiver bog for at hjælpe de voksne til at forstå børnene bedre 
  Valdemar Bilager på 6 år er en helt almindelig dreng, der bare vil lege og være som de andre. Det er han da også. Næsten. Men den insulin-pumpe, han bærer, afslører, at han har diabetes type 1.
  Nu har hans mor Rikkie Dahlstrøm Bilager fra Esbjerg udgivet en bog, der passende hedder Valdemar, Superinsulin og Kulpiraterne.
   - Den handler om fem årige Valdemar, der får konstateret diabetes og de tanker og følelser, som løber igennem ham: Hvad sker der med min krop, når jeg har diabetes? Valdemars tanker kobles til nogle fantasifigurer for at gøre det lettere at forstå, hvad diabetes og insulinen gør ved kroppen. Der findes ingen børnebog, som omhandler diabetes  på denne let fattelige måde, fortæller hun.
  Bogen skal hjælpe familier med børn, som får konstateret diabetes, til at få en naturlig dialog om situationen ud fra et sprog, som børn kan forstå. Bogen indeholder billeder og tegninger sammen med korte tekster. Rikkie Bilager peger på, at bogen også kan bruges til højtlæsning i børnehaven eller hjemme sammen med søskende, venner, bedsteforældre mm.
  Forfatteren arbejder til daglig som ressourcepædagog ved Esbjerg Kommune. Et arbejde, der meget handler om integration, så børn ikke isoleres fra fællesskabet, men bliver en del af det.
  - Det gælder også for børn med diabetes. De skal ikke føle sig anderledes eller behandles anderledes, men være en del af fællesskabet. Det har de voksne ansvaret for.
  